# Rusia

# Migramos a Rusia

Rusia é o país máis grande do mundo en superficie, situado entre Europa e Asia. A capital é Moscova e a lingua oficial é o ruso que destaca pola escritura cirílica. Ten unha poboación aproximada de 145 millóns de habitantes.

## Audio

audio/mpeg

## Coñece máis de Rusia!

## Localización xeográfica

Sabías que Rusia ten até 11 fusos horarios diferentes? É o país máis extenso do mundo e considérase un país transcontinental xa que pertence a dous continentes. A parte occidental pertence a Europa, mentres que a parte oriental a Asia.

## Variedade de paisaxes

Poderías vivir nun sitio así? Rusia é tan grande que alí existe unha gran variedade de paisaxes. En xeral destaca polo clima frío das súas rexións, con especial mención de Siberia que en inverno ten temperaturas de -20 a -40 graos, podendo chegar a -50 ou -60 graos. O récord está en -71 graos.

A foto é do lago Baikal (Siberia) conxelado.

## Arquitectura

Coñeces este edificio? A arquitectura rusa é moi rechamante e variada, dende edificios sobrios e grandes da época soviética a palacios ostentosos ou edificios relixiosos coloridos. Na imaxe podes ver a catedral de San Basilio, en Moscova.

## Audio

audio/mpeg

# Danzas e xogos

Agora que estades en Rusia, imos ver que danzas e xogos podedes representar na emisión de Galegas polo mundo!

## Danza: "Troika"

A Troika é unha danza tradicional rusa que recibe o seu nome do carro tirado por tres cabalos, típico da cultura rusa. A danza intenta recrear os movementos rápidos e enérxicos dun carro en marcha, combinando pasos alegres, xiros e saltos rítmicos.

## Xogo: "Lapta"

É un xogo tradicional ruso de bateo, semellante nalgúns aspectos ao béisbol ou ao crícket. Xógase ao aire libre, normalmente nun campo longo, e participan dous equipos de entre 6 e 12 xogadores/as cada un.

O espazo de xogo é rectangular e ten dúas liñas. A liña chamada kon que é a liña contraria e a liña gorod que é dende onde se executan os bateos.

Un xogador batea unha pelota cun pau tralo servizo dun compañeiro/a. Neste momento as persoas atacantes teñen que correr ata o kon e regresar ao gorod mentres o equipo que defende tenta collelos coa pelota. As persoas atacantes poden decidir correr até o kon e alí pararse sen poder ser eliminadas. No vindeiro bateo intentarán o regreso cara ao gorod co obxectivo de finalizar e acadar os puntos.

Elimínase a unha persoa atacante:

- Se a pelota se colle no aire tralo bateo.
- Se a persoa atacante é golpeada coa pelota mentres corre.
- Se a persoa atacante sae fóra do espazo de xogo.

Gañan 1 punto as persoas que conseguen ir até o kon e regresar ao gorod sen seren tocadas.

O equipo que defende pasa a atacar cando eliminan persoas e non as hai dispoñibles para batear.

Normalmente os encontros duran 1 hora dividida en 2 metades.

## Lectura facilitada

A danza rusa proposta chámase Troika.

É unha danza con movementos enérxicos e rápidos.

O xogo ruso proposto chámase Lapta.

É un xogo de bateo semellante ao béisbol.

Participan dous equipos de 6 a 12 persoas.

Unha persoa batea a pelota tralo servizo dun compañeiro/a.

Neste momento tódolos membros dese equipo tratan de cruzar o campo e volver.

Gáñase 1 punto por cada persoa que consiga cruzar e volver.

Se o equipo defensor colle a pelota no aire elimina ao bateador.

Se alguén do equipo defensor consegue tocar coa pelota a un dos atacantes, este queda eliminado.

Se unha persoa atacante sae do espazo, queda eliminada.

Os equipos cambian o rol cando non hai persoas para batear.

Normalmente duran 1 hora dividida en 2 metades.

## Audio

audio/mpeg

# Practica e rexistra

Duración: 2 sesións Agrupamento: Pequeno grupo

Agora que xa coñecedes o voso país de destino, toca afondar na súa cultura para logo decidir que ides amosar na emisión do programa. Tedes dúas sesións para experimentar a danza e o xogo tradicional típico deste país. Non esquezades:

- Exercer o voso rol específico (lembrade que están explicados na Fase 2).
- Ter a man as Fichas de rexistro de danza e xogo estranxeiro (descargástelas no apartado 3.2).

## Lectura facilitada

Duración: 2 sesións Agrupamento: Pequeno grupo

Xa coñecedes o voso país de destino.

Tócavos afondar na súa cultura.

Tedes dúas sesións para experimentar a danza e o xogo tradicional típico deste país.

Máis adiante escolleredes cal queredes representar na emisión.

Non esquezades:

- Exercer o voso rol específico (están explicados na Fase 2).
- Ter a man as Fichas de rexistro da danza e do xogo estranxeiro (descargadas no apartado 3.2).

## Audio

audio/mpeg

## Por onde comezar?

Xogo ou danza?

Tedes que experimentar os 2.

A persoa docente indicaravos cal facer primeiro.

## Dinámica para a danza

1. Mirade o vídeo no que se amosa a representación da danza e prestade atención á música.
2. Fixádevos en cal é a disposición do grupo: círculo, parellas, outros agrupamentos...
3. Ensaiade os primeiros pasos e a medida que os dominedes ide sumando os seguintes.
4. Cando xa teñades aprendidos todos os pasos, ensaiade até que dominedes a danza con soltura.
5. Amosádelle a danza á persoa docente para verificar que está correcta.
6. Rexistrádea na folla de rexistro de danza estranxeira

## Dinámica para o xogo

1. Analizade ben as normas e a dinámica do xogo.
2. Identificade o material que precisades.
3. Organizade o material e os equipos.
4. Experimentade o xogo e practicade até dominalo.
5. Amosádelle o xogo á persoa docente para que verifique que está correcto.
6. Rexistrádeo na ficha de rexistro de xogo estranxeiro.

## Lectura facilitada

## Por onde comezar?

Xogo ou danza?

Tedes que experimentar os 2.

A persoa docente indicaravos cal facer primeiro.

## Dinámica para a danza

1. Mirade o vídeo no que se amosa a representación da danza.
2. Prestade atención á música.
3. Fixádevos en cal é a disposición do grupo: círculo, parellas, outros agrupamentos...
4. Ensaiade os primeiros pasos.
5. Ide sumando os seguintes pasos.
6. Ensaiade a danza completa ata dominala con soltura.
7. Amosádelle a danza á persoa docente.
8. Verificade que está correcta.
9. Rexistrádea na folla de rexistro de danza estranxeira.

## Dinámica para o xogo

1. Analizade ben as normas e a dinámica do xogo.
2. Identificade o material que precisades.
3. Organizade o material e os equipos.
4. Experimentade o xogo e practicade até dominalo.
5. Amosádelle o xogo á persoa docente.
6. Verificade que está correcto.
7. Rexistrádeo na ficha de rexistro de xogo estranxeiro.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)