# Bretaña

# Migramos á Bretaña

A Bretaña é unha rexión histórica situada no noroeste de Francia coñecida pola súa forte identidade cultural. Ten raíces celtas así como un idioma propio e tamén destaca pola súa costa escarpada con grandes cantís, praias salvaxes e illas.

## Audio

audio/mpeg

## Coñece máis da Bretaña!

## Localización xeográfica

A Bretaña está situada no noroeste de Francia, ocupando unha gran península que se adentra no océano Atlántico.

## Finistére

Sabías que tamén existe unha Fisterra na Bretaña? Finistère é a zona máis occidental e comparte o mesmo nome que a comarca coruñesa. Ao igual que en Galicia, o seu nome vén do latín Finis Terrae e durante séculos pensouse que esas costas batidas polo Atlántico marcaban o límite do mundo coñecido.

## Festival Intercéltico de Lorient

O Festival Intercéltico de Lorient xunta cada ano as chamadas "nacións celtas". Rexións como Irlanda, Escocia, Gales, Bretaña, Cornualles, Illa de Man, Galicia e Asturias comparten durante 10 días concertos, danzas, deportes e outras actividades culturais vinculadas ás tradicións de orixe celta. Na imaxe podes ver á delegación galega desfilando nunha das edicións do festival.

## Audio

audio/mpeg

# Danzas e xogos

Agora que estades na Bretaña, imos ver que danzas e xogos podedes representar na emisión de Galegas polo mundo!

## Danza: "An dro"

An dro é unha das danzas tradicionais máis coñecidas da Bretaña, especialmente na zona do oeste (Finistère). O nome significa en bretón “a volta” ou “o xiro”, facendo referencia ao movemento circular ou en cadea do baile.

## Xogo: "palet" bretón

Xogo bretón que consiste en lanzar palets, discos de aceiro, sobre unha placa de madeira ou outro material que se chama planche, co obxectivo de deixar o seu palet máis preto do maître ao final da rolda . O maître (mestre) é un disco metálico máis pequeno que se coloca no centro da planche.

Cada persoa participante (ou equipo) dispón dun número igual de palets e lánzase desde unha distancia fixada, normalmente uns 3 metros. Gaña 1 punto quen deixa o seu palet máis preto do maître ao final da rolda e a partida adoita xogarse a 12 puntos. Pódense desprazar os palets da persoa rival e mesmo mover o maître coa forza do lanzamento. Isto engade estratexia ao xogo. Se a consecuencia dun lanzamento, o maître sae fóra da planche, a rolda queda anulada.

O maître será colocado pola persoa que inicia a partida mediante lanzamento e terá 3 intentos para que quede sobre a planche. De non quedar na planche, será unha persoa do equipo contrario quen o intente con outros 3 posibles lanzamentos. Trala colocación do maître, esa persoa lanzará 2 palets máis e a continuación só volverá lanzar en caso de que a persoa ou equipo contrario consiga colocar un palet máis preto. Continuarase con ese criterio até que algún dos equipos remata os palets.

## Lectura facilitada

A danza bretoa proposta chámase An Dro.

O seu nome significa volta ou xiro. Está relacionado co movemento circular do baile.

É tradicional da zona oeste chamada Finistère.

O xogo bretón proposto chámase palet bretón.

É un xogo de lanzamento e precisión.

Lánzanse uns discos chamados palets cara a unha placa chamada planche.

O obxectivo é deixar os palets o máis preto posible do maître.

O maître é outro disco algo máis pequeno que se sitúa dende o inicio no centro da planche.

Os lanzamentos fanse dende unha distancia de 3 metros.

Cos palets propios pódense desprazar os dos rivais.

A partida comeza coa colocación do maître.

A persoa que inicia terá 3 lanzamentos para colocar o maître.

Despois de colocar o maître, lanzará 2 palets.

A partir de aí cambiase de quenda cando o rival coloca un palet máis preto do maître.

## Audio

audio/mpeg

# Practica e rexistra

Duración: 2 sesións Agrupamento: Pequeno grupo

Agora que xa coñecedes o voso país de destino, toca afondar na súa cultura para logo decidir que ides amosar na emisión do programa. Tedes dúas sesións para experimentar a danza e o xogo tradicional típico deste país. Non esquezades:

- Exercer o voso rol específico (lembrade que están explicados na Fase 2).
- Ter a man as Fichas de rexistro de danza e xogo estranxeiro (descargástelas no apartado 3.2).

## Lectura facilitada

Duración: 2 sesións Agrupamento: Pequeno grupo

Xa coñecedes o voso país de destino.

Tócavos afondar na súa cultura.

Tedes dúas sesións para experimentar a danza e o xogo tradicional típico deste país.

Máis adiante escolleredes cal queredes representar na emisión.

Non esquezades:

- Exercer o voso rol específico (están explicados na Fase 2).
- Ter á man as Fichas de rexistro da danza e do xogo estranxeiro (descargadas no apartado 3.2).

## Audio

audio/mpeg

## Por onde comezar?

Xogo ou danza?

Tedes que experimentar os 2.

A persoa docente indicaravos cal facer primeiro.

## Dinámica para a danza

1. Mirade o vídeo no que se amosa a representación da danza e prestade atención á música.
2. Fixádevos en cal é a disposición do grupo: círculo, parellas, outros agrupamentos...
3. Ensaiade os primeiros pasos e a medida que os dominedes ide sumando os seguintes.
4. Cando xa teñades aprendidos todos os pasos, ensaiade até que dominedes a danza con soltura.
5. Amosádelle a danza á persoa docente para verificar que está correcta.
6. Rexistrádea na folla de rexistro de danza estranxeira.

## Dinámica para o xogo

1. Analizade ben as normas e a dinámica do xogo.
2. Identificade o material que precisades.
3. Organizade o material e os equipos.
4. Experimentade o xogo e practicade até dominalo.
5. Amosádelle o xogo á persoa docente para que verifique que está correcto.
6. Rexistrádeo na ficha de rexistro de xogo estranxeiro.

## Lectura facilitada

## Por onde comezar?

Xogo ou danza?

Tedes que experimentar os 2.

A persoa docente indicaravos cal facer primeiro.

## Dinámica para a danza

1. Mirade o vídeo no que se amosa a representación da danza.
2. Prestade atención á música.
3. Fixádevos en cal é a disposición do grupo: círculo, parellas, outros agrupamentos...
4. Ensaiade os primeiros pasos.
5. Ide sumando os seguintes pasos.
6. Ensaiade a danza completa ata dominala con soltura.
7. Amosádelle a danza á persoa docente.
8. Verificade que está correcta.
9. Rexistrádea na folla de rexistro de danza estranxeira.

## Dinámica para o xogo

1. Analizade ben as normas e a dinámica do xogo.
2. Identificade o material que precisades.
3. Organizade o material e os equipos.
4. Experimentade o xogo e practicade até dominalo.
5. Amosádelle o xogo á persoa docente.
6. Verificade que está correcto.
7. Rexistrádeo na ficha de rexistro de xogo estranxeiro.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)