# Irlanda

# Migramos a Irlanda

Irlanda é unha illa do noroeste de Europa, dividida entre a República de Irlanda, con capital en Dublín, e Irlanda do Norte que pertence ao Reino Unido. É coñecida polas súas paisaxes verdes, a súa herdanza celta, a música e as danzas tradicionais. As linguas principais son o inglés e o gaélico irlandés.

## Audio

audio/mpeg

## Coñece máis de Irlanda!

## Localización xeográfica e diáspora irlandesa

É unha illa situada no noroeste de Europa, no océano Atlántico. Limita ao leste co Mar da Irlanda que a separa de Gran Bretaña, e ao oeste e sur co océano Atlántico.

Sabías que a diáspora irlandesa é xigantesca? Hai moitos máis descendentes de irlandeses fóra de Irlanda que dentro do país, especialmente nos Estados Unidos, Canadá, Arxentina e Australia.

## A illa esmeralda

Sabías que se lle chama a "illa esmeralda"? Grazas ao clima húmido e as choivas frecuentes que fan que a paisaxe estea sempre verde, con prados, vales e montes dunha cor moi viva durante todo o ano. Tamén destaca pola súa costa escarpada e altos cantís.

## Lendas, contos e outras historias

Sabes que é un leprechaun?

Irlanda ten unha tradición oral inmensa, con lendas, personaxes e contos que se transmitiron durante séculos de boca en boca antes de ser escritas. Na imaxe podes ver un leprechaun felicitando o día de San Patricio que é a festa nacional.

O leprechaun é un zapateiro das fadas que garda un caldeiro cheo de ouro escondido ao final do arco da vella. É moi astuto e trampulleiro, pero se alguén consegue atrapalo, pode obrigalo a revelar onde está o ouro.

## O deporte en Irlanda

Sabías que os deportes tradicionais de Irlanda son deportes de masas? Os deportes máis seguidos en Irlanda son o fútbol gaélico, o hurling e o rugby. Anímate a descubrilos.

## Audio

audio/mpeg

# Danzas e xogos

## Danza: "Circassian Circle"

Circassian Circle é unha danza social tradicional irlandesa que se baila en grupo e adoita aparecer en ceiolís (festas de música e baile). É unha danza divertida, rápida e moi accesible para todos os niveis.

## Xogo: "Rings"

É un xogo de lanzamento de precisión semellante aos dardos pero que se xoga con aros e un taboleiro no que se indican as puntuacións. Para xogar tan só precisades 6 aros, o taboleiro cuxo centro (nº 13) estará a unha altura de 1,75 m aproximadamente e unha liña marcada no chan chamada oche e que estará a uns 2,5 m. aproximadamente.

Respecto ás normas hai diferentes modalidades de xogo, pero a continuación indícase a modalidade chamada 121 up. Consiste en ir lanzando de xeito alterno os sets de 6 aros e sumando as puntuacións obtidas en cada lanzamento. O obxectivo é acadar de xeito exacto os 121 puntos. Pode incluírse como regra o feito de que o xogador que acerte 3 veces seguidas na mesma puntuación gaña directamente a partida, isto axuda para manter o interese no caso de que unha persoa se adiante moito no marcador.

## Lectura facilitada

A danza irlandesa proposta chámase Circassian Circle.

É unha danza con música alegre e rápida.

O xogo irlandés proposto chámase Rings.

É un xogo de lanzamento e precisión.

Consiste en lanzar aros contra un taboleiro onde figuran as puntuacións.

Realízanse 6 lanzamentos por quenda.

Xogaredes á modalidade 121 up.

Esta modalidade ten por obxectivo acadar os 121 puntos de forma exacta.

Gañará a persoa que os consiga antes.

Tamén se gaña se conseguides acertar na mesma puntuación con 3 aros seguidos.

## Audio

audio/mpeg

# Practica e rexistra

Duración: 2 sesións Agrupamento: Pequeno grupo

Agora que xa coñecedes o voso país de destino, toca afondar na súa cultura para logo decidir que ides amosar na emisión do programa. Tedes dúas sesións para experimentar a danza e o xogo tradicional típico deste país. Non vos esquezades de:

- Exercer o voso rol específico (lembrade que están explicados na Fase 2).
- Ter á man as Fichas de rexistro de danza e xogo estranxeiro (descargástelas no apartado 3.2).

## Lectura facilitada

Duración: 2 sesións Agrupamento: Pequeno grupo

Xa coñecedes o voso país de destino.

Tócavos afondar na súa cultura.

Tedes dúas sesións para experimentar a danza e o xogo tradicional típico deste país.

Máis adiante escolleredes cal queredes representar na emisión.

Non esquezades:

- Exercer o voso rol específico (están explicados na Fase 2).
- Ter á man as Fichas de rexistro da danza e do xogo estranxeiro (descargadas no apartado 3.2).

## Audio

audio/mpeg

## Por onde comezar?

Xogo ou danza?

Tedes que experimentar os 2.

A persoa docente indicaravos cal facer primeiro.

## Dinámica para a danza

1. Mirade o vídeo no que se amosa a representación da danza e prestade atención á música.
2. Fixádevos en cal é a disposición do grupo: círculo, parellas, outros agrupamentos...
3. Ensaiade os primeiros pasos e a medida que os dominedes ide sumando os seguintes.
4. Cando xa teñades aprendidos todos os pasos, ensaiade até que dominedes a danza con soltura.
5. Amosádelle a danza á persoa docente para verificar que está correcta.
6. Rexistrádea na folla de rexistro de danza estranxeira.

## Dinámica para o xogo

1. Analizade ben as normas e a dinámica do xogo.
2. Identificade o material que precisades.
3. Organizade o material e os equipos.
4. Experimentade o xogo e practicade até dominalo.
5. Amosádelle o xogo á persoa docente para que verifique que está correcto.
6. Rexistrádeo na ficha de rexistro de xogo estranxeiro.

## Lectura facilitada

## Por onde comezar?

Xogo ou danza?

Tedes que experimentar os 2.

A persoa docente indicaravos cal facer primeiro.

## Dinámica para a danza

1. Mirade o vídeo no que se amosa a representación da danza.
2. Prestade atención á música.
3. Fixádevos en cal é a disposición do grupo: círculo, parellas, outros agrupamentos...
4. Ensaiade os primeiros pasos.
5. Ide sumando os seguintes pasos.
6. Ensaiade a danza completa ata dominala con soltura.
7. Amosádelle a danza á persoa docente.
8. Verificade que está correcta.
9. Rexistrádea na folla de rexistro de danza estranxeira.

## Dinámica para o xogo

1. Analizade ben as normas e a dinámica do xogo.
2. Identificade o material que precisades.
3. Organizade o material e os equipos.
4. Experimentade o xogo e practicade até dominalo.
5. Amosádelle o xogo á persoa docente.
6. Verificade que está correcto.
7. Rexistrádeo na ficha de rexistro de xogo estranxeiro.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)