# 1.3. O plan

# Os pasos

Ides organizar e participar nunha emisión en directo de Galegas polo mundo!

- Encargarédesvos de converter a aula nun estudio de televisión para simular conexións con diferentes partes do mundo.
- Empregaredes danzas e xogos como elementos transmisores da cultura e as tradicións dun lugar.

Antes de comezar, consultade o plan que ides seguir para que todo saia perfecto!

## Pasos que cómpre seguir

### 1. Formación de equipos

Traballaredes en equipos de 5-6 persoas, nos que cada un/ha de vós terá unha responsabilidade específica. Formaredes os equipos e repartiredes os roles na Fase 2.

### 2. Exploración de coñecementos previos

Activaredes os coñecementos previos sobre danzas e xogos a través de diferentes actividades ao longo da Fase 2. Isto permitiravos preparar ben as representacións que formarán parte da emisión en directo.

### 3. Experimentación e selección de contidos

Por grupos, representaredes e participaredes nas principais danzas e xogos galegos e do mundo, recoñecendo os seus elementos principais, a súa música e materiais característicos, o seu modo de representación (individual ou grupal), etc. Logo da experimentación, escolleredes unha danza e un xogo dos que practicastes para representar durante a emisión de Galegas polo mundo! Faredes todo isto ao longo da Fase 3.

### 4. Organización e deseño da emisión en directo

Para que a emisión sexa un éxito, elaboraredes o seu guión, recompilaredes o material necesario e faredes un pequeno ensaio ao comezo da Fase 4.

### 5. Desenvolvemento da emisión en directo

Dedicaredes unhas sesións a facer as conexións de Galegas polo mundo! simulando vivir nun país estranxeiro dende o que explicaredes á vosa audiencia (a vosa aula) que xogo ou danza galego levastes con vós, ao tempo que compartides unha danza ou xogo do lugar en cuestión. Con esta emisión remata a Fase 4.

### 6. Reflexión e avaliación

Na Fase 5 faredes un repaso visual de todo o aprendido e valoraredes o voso traballo e o dos compañeiros e compañeiras ao longo de todo o reto.

## Lectura facilitada

Ides organizar e participar nunha emisión en directo de Galegas polo mundo!

Facer Galegas polo mundo! implica:

- Converter a aula nun estudio de televisión.
- Simular conexións con diferentes partes do mundo.
- Empregar danzas e xogos para transmitir a cultura e as tradicións dun lugar.

Aquí tedes o plan que cómpre seguir:

## Pasos que cómpre seguir

### 1. Formación de equipos

- Traballaredes en equipos de 5-6 persoas.
- Cada un/ha vós terá unha responsabilidade específica.
- Formaredes os equipos e repartiredes os roles na Fase 2.

### 2. Exploración de coñecementos previos

- Repasaredes danzas e xogos a través de actividades ao longo da Fase 2.
- Este repaso permitiravos preparar ben a emisión en directo.

### 3. Experimentación e selección de contidos

Ao longo da Fase 3:

- Representaredes as principais danzas galegas e do mundo.
- Participaredes en xogos galegos e do mundo.
- Recoñeceredes os elementos principais das danzas e xogos.
- Escolleredes unha danza e un xogo dos que practicastes para representar durante a emisión de Galegas polo mundo!

### 4. Organización e deseño da emisión en directo

Ao comezo da Fase 4:

- Elaboraredes o guión da emisión en directo.
- Recompilaredes o material necesario.
- Faredes un pequeno ensaio xeral.

### 5. Desenvolvemento da emisión en directo

Ao final da Fase 4, adicaredes unhas sesións a facer as conexións de Galegas polo mundo!

Durante as conexións:

- Simularedes vivir nun país estranxeiro.
- Representaredes un xogo ou danza galego.
- Compartiredes unha danza ou xogo estranxeiro.

### 6. Reflexión e avaliación

Na Fase 5:

- Faredes un repaso visual de todo o aprendido.
- Valoraredes o voso traballo.
- Avaliaredes o traballo en equipo.

## Audio

audio/mpeg

# Pasado e presente

Ao longo desta situación de aprendizaxe, converteraste en emigrante que leva polo mundo a cultura e a tradición galegas en forma de danza, baile e xogo. Ao mesmo tempo, descubrirás a forma de vivir e sentir doutros pobos e nacións.

É posible que algunha destas cuestións che resulten familiares. Ao fin e ao cabo, Galicia foi terra de emigrantes no pasado e, hoxe en día, descendentes deses galegos e galegas emigrados están a retornar á nosa patria en busca das súas raíces.

Investiga sobre o papel da emigración na túa familia e comparte as túas achegas e reflexións respondendo ás preguntas da Fase 1 no teu diario de aprendizaxe.

## Lectura facilitada

Converteraste en emigrante que leva as danzas, bailes e xogos galegos polo mundo.

Descubrirás a forma de vivir e sentir doutros pobos e nacións.

Sóache algo isto?

Investiga sobre o papel da emigración na túa familia.

Comparte as túas achegas e reflexións no teu diario de aprendizaxe.

Deberás responder ás cuestións da Fase 1.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)