# Bolivia

# Migramos a Bolivia

Bolivia é un país de América do Sur. A lingua oficial é o español, xunto con varias linguas indíxenas como o quechua, aymara ou guaraní. Destacan paisaxes variadas como a cordilleira andina, a forte presenza indíxena e as súas tradicións ancestrais.

## Audio

audio/mpeg

## Coñece máis de Bolivia!

## Localización xeográfica

Bolivia está situada en América do Sur, na zona central do continente. É un país sen saída ao mar e destaca a gran variedade de paisaxes como por exemplo, a presenza da cordilleira andina no oeste do país, o lago Titicaca, ou o salar de Uyuni.

## Unha capital de altura

Sabías que Bolivia ten 2 capitais? La Paz e Sucre son ambas consideradas as capitais de Bolivia. La Paz é a capital máis alta do mundo, situada nun val andino a 3600 metros sobre o nivel do mar.

## O cóndor andino

Sabías que o cóndor andino é unha das aves máis grandes do mundo? Pode chegar a ter 3 metros de envergadura e é a ave nacional de Bolivia formando parte do seu escudo. É considerado polas tribos indíxenas como símbolo de forza, liberdade e protección.

## Os pobos orixinarios

Sabías que en Bolivia existen máis de 30 linguas oficiais ademais do español? Existe unha gran variedade de pobos indíxenas e cada unha coa súa lingua. Na imaxe podes ver persoas do pobo quechua.

## Audio

audio/mpeg

# Danzas e xogos

Agora que estades en Bolivia, imos ver que danzas e xogos podedes representar na emisión de Galegas polo mundo!

## Danza: "La mariposa"

É unha danza tradicional presente en varios países de América Latina, especialmente en México e Bolivia. É unha danza alegre e melódica que simboliza a delicadeza, transformación e beleza da bolboreta.

## Xogo: "Pejichi"

O xogo Pejichi era bastante habitual ata mediados do século XX e practicábase en diversas festividades realizadas tanto en barrios das cidades como nas aldeas.

É unha proba de forza un contra un. Para realizala, os contendentes colócanse en catro apoios, de costas á liña central. Están unidos por unha corda, cuxos extremos levaban ao pescozo cunha lazada. Ao sinal acordado, ambos deben tirar en direccións opostas até que resulte vencedor/a o quen arrastre á persoa rival ata a liña central.

Actualmente a corda engánchase nun arnés facendo así o xogo máis cómodo e seguro.

## Lectura facilitada

A danza de Bolivia proposta chámase La mariposa.

É unha danza presente en varios países de América latina.

É unha danza alegre e melódica.

O xogo de Bolivia proposto chámase Pejichi.

É unha proba de forza que se realiza un contra un.

As persoas participantes sitúanse de costas entre si.

Estarán unidos por unha corda.

Por seguridade e comodidade, deberedes usar un arnés ou colocar algo que acolche a zona onde se engancha a corda.

Ao sinal da persoa que arbitre trataredes de desprazar á persoa rival.

Gaña a persoa que consiga arrastrar a outra até a liña central.

## Audio

audio/mpeg

# Practica e rexistra

Duración: 2 sesións Agrupamento: Pequeno grupo

Agora que xa coñecedes o voso país de destino, toca afondar na súa cultura para logo decidir que ides amosar na emisión do programa. Tedes dúas sesións para experimentar a danza e o xogo tradicional típico deste país. Non esquezades:

- Exercer o voso rol específico (lembrade que están explicados na Fase 2).
- Ter a man as Fichas de rexistro de danza e xogo estranxeiro (descargástelas no apartado 3.2).

## Lectura facilitada

Duración: 2 sesións Agrupamento: Pequeno grupo

Xa coñecedes o voso país de destino.

Tócavos afondar na súa cultura.

Tedes dúas sesións para experimentar a danza e o xogo tradicional típico deste país.

Máis adiante escolleredes cal queredes representar na emisión.

Non vos esquezades de:

- Exercer o voso rol específico (están explicados na Fase 2).
- Ter a man as Fichas de rexistro da danza e do xogo estranxeiro (descargadas no apartado 3.2).

## Audio

audio/mpeg

## Por onde comezar?

Xogo ou danza?

Tedes que experimentar os 2.

A persoa docente indicaravos cal facer primeiro.

## Dinámica para a danza

1. Mirade o vídeo no que se amosa a representación da danza e prestade atención á música.
2. Fixádevos cal é a disposición do grupo: círculo, parellas, outros agrupamentos...
3. Ensaiade os primeiros pasos e a medida que os dominedes ide sumando os seguintes.
4. Cando xa teñades aprendidos todos os pasos, ensaiade até que dominedes a danza con soltura.
5. Amosádelle a danza á persoa docente para verificar que está correcta.
6. Rexistrádea na folla de rexistro de danza estranxeira

## Dinámica para o xogo

1. Analizade ben as normas e a dinámica do xogo.
2. Identificade o material que precisades.
3. Organizade o material e os equipos.
4. Experimentade o xogo e practicade até dominalo.
5. Amosádelle o xogo á persoa docente para que verifique que está correcto.
6. Rexistrádeo na ficha de rexistro de xogo estranxeiro.

## Lectura facilitada

## Por onde comezar?

Xogo ou danza?

Tedes que experimentar os 2.

A persoa docente indicaravos cal facer primeiro.

## Dinámica para a danza

1. Mirade o vídeo no que se amosa a representación da danza.
2. Prestade atención á música.
3. Fixádevos en cal é a disposición do grupo: círculo, parellas, outros agrupamentos...
4. Ensaiade os primeiros pasos.
5. Ide sumando os seguintes pasos.
6. Ensaiade a danza completa ata dominala con soltura.
7. Amosádelle a danza á persoa docente.
8. Verificade que está correcta.
9. Rexistrádea na folla de rexistro de danza estranxeira.

## Dinámica para o xogo

1. Analizade ben as normas e a dinámica do xogo.
2. Identificade o material que precisades.
3. Organizade o material e os equipos.
4. Experimentade o xogo e practicade até dominalo.
5. Amosádelle o xogo á persoa docente.
6. Verificade que está correcto.
7. Rexistrádeo na ficha de rexistro de xogo estranxeiro.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)