# 4.1. Organizando a emisión

## Glosario

## Emisión en directo

Definición:

  Transmisión en tempo real que fai posible presenciar no acto unha representación ou un evento a distancia, case ao mesmo tempo en que están a suceder.

Exemplo:

  A emisión en directo do partido do Celta será ás 20:00 h desde Balaídos.

## Guión

Definición:

  O guión é esencial no proceso de produción, xa que actúa como un mapa que guía a todas as persoas involucradas na creación dunha obra. É como unha folla de ruta.

Exemplo:

  A actriz seguiu o guión ao pé da letra.

## Planificar

Definición:

  Facer plan ou proxecto dunha acción. En calquera proxecto audiovisual existen tres fases: preprodución, produción e postprodución. É dicir, temos que ter un plan que nos guíe no que imos facer antes, durante e despois no noso proxecto.

Exemplo:

  Cando saímos á natureza é importante planificar a ruta para non perdermos polo camiño: que roupa e calzado son os apropiados, a duración da mesma ou por que zonas pasaremos.

## Rúbrica

Definición:

  É un instrumento de avaliación que se utiliza para medir o desempeño dos estudantes en tarefas específicas.

Exemplo:

  A rúbrica permítenos avaliar o noso desempeño no reto.

# Amodo

Acabades de somerxervos na resolución do reto: participar nunha emisión en directo de Galegas polo mundo! na que se farán diferentes conexións.

## Ide amodo

### Que tedes xa?

Xa tedes claro o contido da vosa conexión: a representación dunha danza (galega ou estranxeira) e a mostra dun xogo (galego ou estranxeiro).

### Que vos falta?

Tan só vos falta "darlle forma" a ese contido, é dicir, organizar o desenvolvemento da emisión e planificar as vosas intervencións.

Sabedes o que se precisa para organizar unha emisión en directo dun programa de televisión? A resposta é "moitas cousas", pero para Galegas polo mundo! teredes que centrarvos en dúas cuestións principais: un bo guión e unha boa ambientación.

- O guión é o referente da emisión. Nel está incluída a estrutura do programa, o que fará cada grupo, canto tempo lle levará, etc. É a "receita" do programa.
- A ambientación serve para darlle realismo á emisión, permite contextualizala, reforza a mensaxe e facilita a comprensión. Inclúe a música, a vestimenta e os decorados.

Comezade a organizar para poder facer un ensaio xeral e saír en antena!

## Audio

audio/mpeg

# E se vedes un exemplo?

Para inspirarvos, ides ver un exemplo do programa Galegos no mundo da Televisión de Galicia (TVG). Neste caso, trátase dunha emisión en Nova Zelandia. Observade, no seguinte vídeo, como se amosa a cultura, a danza Haka (da cultura Maorí), e as tradicións deste país. A danza remata no minuto 34:00.

## Audio

audio/mpeg

## Con que quedamos?

O exemplo que acabas de ver é un pouco diferente á emisión que faredes vós, xa que o voso programa estará centrado en amosar danzas e xogos, tanto galegos como estranxeiros. Porén, pode servir para ter un esquema xeral das partes das que constará Galegas polo mundo!

## 1. Apertura

Son os dous primeiros minutos do programa. Nesta parte podes:

- Recoñecer a melodía do programa.
- Ver imaxes do lugar dende o que se realiza a emisión.
- Escoitar á presentadora introducindo o que se vai ver.

## 2. Conexións (contido principal da emisión)

O que viches no vídeo (ata o minuto 41:10) é un exemplo de conexión. Neste caso, o invitado conta a súa historia e amosa o modo de vida do lugar ao que emigrou. No voso caso, sería:

- Introducir e representar a danza ou xogo estranxeiro.
- Introducir e representar a danza ou xogo de Galicia.

## 3. Peche

É o último minuto da emisión.

Nel escóitase novamente a melodía e inclúense imaxes representativas do programa.

## Audio

audio/mpeg

# Como se vai avaliar o reto?

É importante que teñas claro como se vai a avaliar o deseño e desenvolvemento da emisión de Galegas polo mundo! e os requisitos que debe cumprir. A continuación atoparás a rúbrica de avaliación do reto. Fíxate que algúns criterios avalíanse de xeito individual e outros de maneira grupal.

Rúbrica do reto: Galegas polo mundo!
| Emisión profesional | Emisión "amateur" | En probas técnicas | En desenvolvemento | Fóra de emisión
--- | --- | --- | --- | --- | ---
Hábitos saudables e hixiene tras a práctica - INDIVIDUAL | Aplica, tras os ensaios e a emisión, de forma autónoma e responsable hábitos de hixiene e coidado persoal, mostrando conciencia da súa importancia para a saúde. (1) | Aplica de maneira habitual, tras os ensaios e a emisión, hábitos básicos de hixiene e coidado persoal (0,75) | Aplica algúns hábitos de hixiene ou coidado persoal, tras os ensaios e a emisión, só cando recibe indicacións do profesorado. (0,5) | Cómpre recordarlle frecuentemente, tras os ensaios e a emisión, hábitos básicos de hixiene e coidado persoal. (0,25) | Non aplica, tras os ensaios e a emisión, hábitos básicos de hixiene e coidado persoal. (0)
Participación e cooperación - INDIVIDUAL | Lidera a cooperación, axuda a coordinar o equipo, resolve conflitos de forma autónoma e fomenta a inclusión e respecto total durante a organización e a posta en escena da danza e do xogo. (1,25) | Cumpre o rol asignado, colabora activamente e resolve desacordos mediante diálogo; respecta ideas e habilidades do grupo durante a organización e posta en escena da danza e do xogo. (1) | Participa e cumpre o rol asignado con supervisión; colabora de forma básica e respecta aos demais na maioría das ocasións durante a organización e posta en escena da danza e do xogo. (0,75) | Participa pouco; necesita recordatorios; dificultades para respectar roles e acordos de grupo durante a organización e posta en escena da danza e do xogo. (0,5) | Non participa durante a organización e posta en escena da danza e do xogo. (0)
Execución motriz e dominio corporal - INDIVIDUAL | Executa movementos creativos, coordinados e expresivos; integra ritmo, espazo e interacción; domina a danza/xogo de forma fluída e atractiva durante a emisión. (1,5) | Executa movementos coordinados e precisos; respecta ritmo, espazo e interacción; realiza a danza/xogo de forma axeitada durante a emisión. (1) | Executa movementos básicos correctos; respecta o ritmo e espazo con algúns erros; interacción limitada co grupo na emisión da danza e do xogo. (0,5) | Executa movementos descoordinados; pouca conciencia de ritmo, espazo e interacción co grupo na emisión da danza e do xogo. (0,25) | Non executa movementos co grupo na emisión da danza e do xogo. (0)
Expresión e comunicación corporal - GRUPAL | Expresión corporal moi clara, expresiva e creativa; o corpo comunícase con seguridade e intención, transmitindo emocións e identidade cultural. A ambientación, o vestiario e a posta en escena enriquecen a representación e fan a conexión en directo moi atractiva e crible. (1,5) | Boa expresión corporal; comunícanse con claridade intencións e emocións a través do corpo. O vestiario, a música e a ambientación están ben integrados e axudan a contextualizar a danza ou o xogo dentro da emisión. (1) | A expresión corporal é básica; transmítense algúns movementos e emocións de forma correcta. O vestiario ou a ambientación utilízanse de maneira puntual, sen reforzar claramente a mensaxe cultural da representación. (0,50) | A expresión corporal é escasa; os movementos son pouco intencionados e non se acompañan de xestos, actitude nin elementos de ambientación ou vestiario que axuden a comunicar a danza ou o xogo. (0,25) | Non hai expresión corporal, nin elementos de ambientación ou vestiario que axuden a comunicar a danza ou o xogo. (0)
Uso de recursos dixitais e documentación - GRUPAL | Domina ferramentas dixitais; rexistros precisos, claros, creativos e ben organizados; comparte información fiable e útil para levar a cabo a preparación da representación e a elaboración do guión. (0,75) | Usa ferramentas dixitais correctamente; rexistros completos, claros e organizados para levar a cabo a preparación da representación e a elaboración do guión. (0,5) | Usa ferramentas dixitais con certa autonomía; rexistros básicos e algo organizados para levar a cabo a preparación da representación e a elaboración do guión. (0,25) | Usa pouco ou mal as ferramentas dixitais; rexistros incompletos ou desorganizados para levar a cabo a preparación da representación e a elaboración do guión. (0,10) | Non usa as ferramentas dixitais nin realiza os rexistros. (0)
Cultura e aprendizaxe intercultural - GRUPAL | Transmite de forma creativa e rigorosa a cultura do país. Relaciona danza, xogo, vestiario e ambientación cos valores, tradicións e contexto histórico e social, creando unha emisión coherente e intercultural que achega ao público á realidade cultural representada. (2) | Entende e transmite correctamente a cultura e a orixe da danza e do xogo. A ambientación, o vestiario e o uso do espazo reforzan a mensaxe cultural e contribúen a situar a emisión no contexto do país representado. (1,5) | Comprende a cultura e o país de forma básica. Establece conexións simples entre a danza ou o xogo e a súa procedencia, empregando unha ambientación ou vestiario sinxelos, con escasa intencionalidade cultural. (1) | Mostra pouco interese polo país e pola súa cultura. Non relaciona a danza nin o xogo coa súa orixe nin co contexto cultural, e a ambientación ou o vestiario non gardan relación coa cultura representada. (0,5) | Non mostra interese polo país e a cultura e non hai vestiario da cultura representada. (0)
Actitude respectuosa e sostible - INDIVIDUAL | Respecta e coida materiais, espazo e persoas; fomenta un comportamento respectuoso, inclusivo e sostible no grupo na organización, práctica e representación da emisión. (1,75) | Respecta materiais, espazos e compañeiros/as; mantén unha actitude respectuosa constante e responsable na organización, práctica e representación da emisión. (1,25) | Respecta espazo, materiais e compañeiros/as na maioría das ocasións; actitude respectuosa básica na organización, práctica e representación da emisión. (0,75) | Ten pouco respecto polo material, espazo e compañeiros/as; actitude pouco respectuosa na organización, práctica e representación da emisión. (0,25) | Non respecta o material nin aos compañeiros/as na organización, práctica e representación da emisión. (0)
Capacidade de análise e avaliación - INDIVIDUAL | Reflexiona de forma crítica e construtiva sobre todo o proceso da emisión: planificación do guión, reparto de roles, organización e resultado final. Propón cambios xustificados e contribúe a optimizar a calidade da retransmisión. (0,25) | Analiza de maneira clara o proceso de preparación da emisión (guión, organización, ensaios e posta en escena). Participa activamente e acepta o feedback do equipo e aplica melloras visibles no programa final. (0,20) | Realiza unha análise sinxela sobre o guión, a organización ou a actuación, identificando algúns aspectos que se deben mellorar, aínda que sen propoñer cambios claros nin aplicalos de forma efectiva. (0,15) | Ten dificultade para analizar o proceso de traballo. Non revisa o guión nin a organización da emisión, e apenas incorpora as achegas do equipo para mellorar a conexión en directo. (0,10) | Non analiza o proceso de traballo e non incorpora achegas ao equipo para mellorar a emisión. (0)

Elaboración propia (proxecto cREAgal). Rúbrica do reto: Galegas polo mundo! (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)