# 2.1. Sintonizando coñecementos

## Glosario

## Interculturalidade

Definición:

  Convivencia e interacción entre persoas de distintas culturas que se realiza nun contexto de respecto, colaboración e igualdade.

Exemplo:

  A interculturalidade axúdanos a coñecer, comprender e respectar culturas diferentes.

## Rol

Definición:

  É a función ou tarefa que cada persoa ten dentro dun grupo para que todo funcione correctamente.

Exemplo:

  Cada persoa no equipo ten un rol que lle permite colaborar e que o grupo funcione mellor.

## Sintonizar

Definición:

  Poñerse en contacto ou en harmonía con algo ou alguén, entendendo ou conectando co que se comparte.

Exemplo:

  Para traballar en equipo, é importante sintonizar coas ideas e sentimentos dos compañeiros e compañeiras.

# O ritmo que vos une

Duración: 15 minutos Agrupamento: Gran grupo

Antes de comezar a revisión do guión, seguro que te preguntas quen serán os teus compañeiros e compañeiras de aventura. Pois deixa que sexa o ritmo quen vos una!

Logo de que a persoa docente prepare o espazo, colocando no chan as bandeiras de Xapón, Irlanda, Kenya e Bolivia e lle dea ao play, comezarás a moverte libremente mentres escoitas e intentas recoñecer fragmentos de diferentes estilos musicais.

Sigue o ritmo e imita os movementos característicos de cada música. Podes inventar pasos, xestos ou pequenas coreografías inspiradas na cultura que representa cada son. En calquera momento, a música deixará de soar... e nese intre debes xuntarte con dúas persoas máis que se atopen preto de ti. Formaredes un trío e, cando a música volva soar, bailaredes xuntos, combinando os vosos movementos e creando algo novo entre os tres. Cando a música volva deterse de novo, os tríos buscarán outro grupo próximo ata formar grupos de seis.

O xogo rematará cando esteades mesturados en equipos de seis, bailando ao ritmo de diferentes culturas do mundo.

Preparados e preparadas? Que o ritmo vos faga equipo!

## Lectura facilitada

Duración: 15 minutos Agrupamento: Gran grupo

A persoa docente colocará no chan bandeiras de diferentes países (Xapón, Irlanda, Kenya e Bolivia).

- Cando soe a música:
  - Móvete polo espazo.
  - Intenta recoñecer o estilo musical.
  - Sigue o ritmo da música.
  - Imita movementos ou inventa pasos.
- Cando a música pare:
  - Xúntate con dúas persoas que estean próximas a ti.
  - Debes formar un grupo de tres.
- Cando a música volva soar:
  - Bailaredes xuntas esas tres persoas.
  - Crearedes outros pasos e xestos novos.
- Cando a música pare outra vez:
  - Xuntarédesvos dous grupos de tres para forman un grupo de seis persoas.

A actividade remata cando esteades en equipos de seis, bailando músicas de diferentes culturas do mundo.

Preparados e preparadas?

O ritmo uniravos como equipo!

## Audio

audio/mpeg

# Quen se encargará de....?

Duración: 10 minutos Agrupamento: Pequeno grupo

Xa coñeces as persoas coas que traballarás na organización e desenvolvemento da emisión de Galegas polo mundo!

Cando se traballa en equipo, ademais de achegar esforzo individual, é importante acordar certas dinámicas para asegurarse que o traballo está cuberto e ben coordinado. Por exemplo, que sucede se o grupo ten que responder por escrito a unha tarefa grupal? Estaredes de acordo en que non é operativo que todos e todas escribades o mesmo ao tempo. Resulta máis eficiente que haxa responsables que teñan funcións específicas.

Por iso, cada un de vós vai asumir un rol. Quen se encargará de...? Decidídeo!

## Lectura facilitada

Duración: 10 minutos Agrupamento: Pequeno grupo

Vas traballar en equipo na actividade Galegas polo mundo!

Traballar en equipo significa:

- Colaborar co grupo.
- Falar entre todos e todas.
- Poñerse de acordo cos compañeiros/as.
- Organizarse ben.
- Repartir tarefas.

Cada persoa terá unha tarefa diferente.

Repartide roles e decidide quen se encarga de cada cousa!

## Audio

audio/mpeg

## Preme para desbloquear os roles do teu equipo

## Coordinador/a

Hai alguén no voso grupo que escoite ben as ideas dos demais, faga suxestións útiles e teña don de organizador/a? Pois esa persoa é perfecta para ser o/a coordinador/a do equipo, asegurándose de que todos e todas traballedes xuntos e a actuación saia á perfección.

Se es o/a coordinador/a, as túas funcións na Fase 3 e 4 serán: ser o nexo de comunicación entre o equipo e o docente e mediar para a resolución de conflitos e o bo funcionamento do grupo.

## Técnico/a

Un baile sen música e sen vestiario non é un baile… e un xogo sen o material axeitado tampouco funciona! Quen do voso grupo quere ser a persoa encargada de vestiario, son e material? A vosa función é clave para que a emisión sexa crible e capaz de transportar ao público ao país elixido. Ademais de preparar músicas e estilo, tamén deberedes recoller, organizar e comprobar que o material dos xogos está listo e en bo estado.

Se es o/a técnico/a, a túa función na Fase 3 será: organizar e recoller os materiais empregados; na Fase 4: preparar vestiario, música e materiais para a representación do baile/danza ou xogo.

## Reporteiro/a

Quen do voso grupo ten facilidade de palabra e sae sen medo diante da cámara? Escollede quen será a persoa reporteira! Ademais de falar con naturalidade durante a conexión en directo, esta persoa tomará notas, completará o guión, anotará cambios e asegurarase de que toda a información quede ben organizada para a emisión. Este rol pode ser asumido por ata un máximo de dúas persoas no equipo.

Se es o/a reporteiro/a, a túa función na Fase 3 será: cubrir os rexistros das actividades; na Fase 4: personalizar o guión xeral da emisión en directo.

## Instrutor/a

Quen vai ser a persoa coreógrafa ou encargada de dirixir o xogo? Esta persoa terá un papel clave, porque dirixirá os ensaios da danza e dos xogos e liderará os movementos na actuación en directo. Durante os ensaios, supervisará os cambios e combinará as achegas do resto do equipo para que a actuación final sexa espectacular. Este rol pode ser asumido por ata un máximo de dúas persoas no equipo.

Se es a persoa instrutora, a túa función na Fase 3 será: dirixir as actividades de danza e xogo; na Fase 4: dirixir os ensaios da danza e do xogo escollidos.

## Lectura facilitada

## Coordinador/a

Unha persoa do grupo será o coordinador/a. Na fase tres e catro terá as funcións de:

- Comunicarse co profesor ou coa profesora e transmitir a información ao grupo.
- Axudar a resolver conflitos.
- Coidar o bo funcionamento do equipo.

## Técnico/a

No grupo precisaredes dun técnico/a que se encargue do vestiario, da música e do material.

Na fase tres terá as funcións de: organizar os materiais e recoller todo ao rematar.

Na fase catro terá as funcións de: preparar vestiario, música e os materiais para o baile, a danza ou o xogo.

## Reporteiro/a

No grupo precisaredes dun ou dous/dúas reporteiros/as que se encarguen de tomar notas, completar o guión e organizar a información para a emisión.

Na fase tres terán a función de: cubrir os rexistros das actividades.

Na fase catro terán a función de: personalizar o guión da emisión en directo

## Instrutor/a

No grupo precisaredes dun instrutor/a que se encarguen de dirixir os bailes e xogos e organizar os ensaios guiando os movementos.

Na fase tres terá a función de: dirixir as actividades de danza e xogo.

Na fase catro terá a función de: dirixir os ensaios da danza e do xogo escollido.

## Audio

audio/mpeg

# Primeiros axustes

Duración: 20 minutos Agrupamento: Pequeno grupo

Reúnete co grupo que acabas de formar para sintonizar dúas canles de coñecementos base: a dos xogos e a das danzas. Esforzádevos, porque ao final amosaredes o resultado e compartiredes a vosa experiencia co resto da aula.

## Canle 1: En xogo!

Para sintonizar a primeira canle, ides facer unha choiva de ideas no encerado na que cada coordinador/a do equipo, escribirá os xogos que lembrades da vosa infancia ou que coñezades a través da vosa familia, amizades ou comunidade.

A continuación, faredes a seguinte análise de cada xogo:

- De onde procede ou en que contexto se xogaba?
- Quen vos ensinou e en que ocasións se practicaba ese xogo?
- Coñeces xogos semellantes noutros países?

Cal será o grupo que consiga recuperar o maior número de xogos? Imos aló!

## Canle 2: En danza!

Para sintonizar a canle 2 sobre danzas do mundo, cada coordinador/a do equipo situará os post-it que vos entregue o/a voso/a docente, en diferentes zonas dun mapamundi que atoparedes na aula. Fixádevos ben nos nomes das danzas ou estilos de baile que conteñen os post-it para identificar se son propios ou de diferentes países ou rexións do mundo.

Cando vos avise o/a docente, responderedes oralmente en posta en común ás seguintes cuestións:

- É un baile formal ou informal?
- É un baile de grupo, en parella ou individual?
- É agarrado ou solto?
- Que tipo de música acompaña este baile?
- En que ocasións se baila (festas, cerimonias, rituais, competicións…)?

## Lectura facilitada

Duración: 20 minutos Agrupamento: Pequeno grupo

Reúnete co teu grupo.

Repasaredes sobre xogos e danzas.

## Canle 1: En xogo!

Ides facer unha choiva de ideas no encerado.

Cada coordinador ou coordinadora do equipo escribirá:

- Xogos que lembrades da vosa infancia.
- Xogos que coñezades pola familia, amizades ou comunidade

Cal será o grupo que consiga recuperar o maior número de xogos? Imos aló!

## Canle 2: En danza!

Na aula teredes un mapamundi.

A persoa docente vos entregaravos post-it.

Cada coordinador/a colocará post-it no mapamundi.

Fixádevos nos nomes das danzas ou estilos de baile.

Fixádevos en se son do voso país ou doutra parte do mundo.

Responderedes en grupo a estas preguntas:

- É un baile formal ou informal?
- É un baile de grupo, en parella ou individual?
- É agarrado ou solto?
- Que tipo de música acompaña este baile?
- En que ocasións se baila (festas, cerimonias, rituais, competicións…)?

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)